Pripravuje sa nový zákon o športe a nedávno rozvírila športovú hladinu kauza Žampovcov. Aj keď s nimi nie vo všetkom súhlasím, treba im poďakovať, pretože otvorili háklivú, ale aj aktuálnu tému.
Problematika financovania športu sa tu premieľa už od vzniku samostatného Slovenska. Venovali sa jej jednak návrhy zákonov (ministri Fronc a Jurzyca), ale aj prijaté zákony (Mikolaj) a teraz Draxler.
Najprv poriadok, potom peniaze
Už je to dosť dávno, keď som sedel na veľkom medzinárodnom športovom podujatí pri stole s vtedajším ministrom financií.
Na otázku: "Pán minister, a nemohli by ste na ten šport dať trochu viac?" odpovedal: "Dáme, ale najprv si spravte poriadok." Táto veta platí dodnes.
Je to jednoduchá manažérska poučka: Najprv reformy, potom financie, a nie naopak.
Aj keď paragrafové znenie návrhu nového zákona o športe ešte nie je prístupné, z dostupných informácií vyplýva, že zasa budú najprv peniaze a potom možno nejaké reformy.
Čo je spravodlivé?
Všetky doterajšie návrhy zákonov, ale aj schválené zákony sa prezentovali ako spravodlivé riešenie problematiky.
Spravodlivé financovanie športu podľa vopred zadaných kritérií však neexistuje.